מספר פנימי: 542459

הכנסת התשע-עשרה

**יוזם: חבר הכנסת** **אבישי ברוורמן**

 פ/2222/19

הצעת חוק ניירות ערך (תיקון – מימון חברתי לעסקים), התשע"ד–2014

|  |  |  |
| --- | --- | --- |
| תיקון סעיף 15א | 1. | בחוק ניירות ערך, התשכ"ח–1968[[1]](#footnote-2) (להלן – החוק העיקרי), בסעיף 15א – |
|  |  | (1) בסעיף קטן (א), אחרי פסקה (1) יבוא: |
|  |  |  | "(1א) הצעה או מכירה למשקיעים במסגרת גיוס הון מקוון, כהגדרתו בסעיף 44יב, בכפוף להוראות פרק ז'3;"; |
|  |  | (2) בסעיף קטן (ב), אחרי פסקה (3) יבוא: |
|  |  |  | "(4) משקיע כהגדרתו בסעיף 44יב." |
| הוספת פרק ז'3 | 2. | לפני פרק ח' לחוק העיקרי יבוא: |
|  |  | **"פרק ז'3: גיוס הון מקוון** |
|  |  | הגדרות | 44יב. | בפרק זה – |
|  |  |  |  | "אתר לגיוס הון מקוון" – אתר אינטרנט שמפעילה חברה לגיוס הון מקוון ובאמצעותו מתבצע גיוס הון מקוון על דרך הפגשה בין משקיעים לבין חברות מגייסות; |
|  |  |  |  |  |  | "גיוס הון מקוון" – גיוס הון באמצעות אתר אינטרנט בהתאם להוראות פרק זה; |
|  |  |  |  |  |  | "הכנסה שנתית" – סך ההכנסות של המשקיע בשנת הכספים שקדמה למועד שבו ביקש להשקיע בגיוס הון מקוון, כפי שאלה דווחו לרשות המסים בישראל; |
|  |  |  |  |  |  | "חברה לגיוס הון מקוון" – חברה המפעילה אתר אינטרנט, באמצעותו מתבצע גיוס הון מקוון על דרך הפגשה בין משקיעים לבין חברות מגייסות, שנרשמה במרשם החברות לגיוס הון מקוון בהתאם להוראות פרק זה; |
|  |  |  |  |  |  | "חברה מגייסת" – חברה המגייסת הון באמצעות גיוס הון מקוון; |
|  |  |  |  |  |  | "משקיע" – מי שהשקיע או מי שמבקש להשקיע כספו במסגרת גיוס הון מקוון; |
|  |  |  |  |  |  | "משקיע מתוחכם" – משקיע הנמנה עם סוג שנקבע בתוספת הראשונה. |
|  |  | חברה מגייסת | 44יג. | (א) לא יפעל אדם לגיוס הון מקוון בעבור עצמו, אלא אם כן הוא חברה פרטית, כהגדרתה בחוק החברות, שהתאגדה בישראל ואינה תאגיד מדווח, שעמדה באחד מהתנאים המנויים בתוספת השמינית. שר האוצר, לפי הצעת הרשות או לאחר התייעצות עימה ובאישור ועדת הכספים של הכנסת, רשאי לשנות את התוספת השמינית. |
|  |  |  |  | (ב) חברה מגייסת רשאית לגייס בגיוסי הון מקוון, במהלך כל תקופה של 12 חודשים עוקבים, סכום מצטבר של עד 2 מיליון שקלים חדשים. |
|  |  | סכום ההשקעה המותר למשקיע בודד | 44יד. | משקיע בודד רשאי להשקיע בגיוסי הון מקוון, במהלך כל תקופה של 12 חודשים עוקבים, סכום מצטבר של עד – |
|  |  |  |  | (1) 20,000 שקלים חדשים, ולא יותר מ-10,000 שקלים חדשים בהשקעה בודדת, אם משקיע כאמור הוא בעל הכנסות שנתיות בסכום שאינו עולה על 750,000 שקלים חדשים; |
|  |  |  |  | (2) חמישה אחוזים מהכנסתו השנתית של משקיע כאמור, ולא יותר מ-15,000 שקלים חדשים בהשקעה בודדת, אם המשקיע הוא בעל הכנסות שנתיות בסכום העולה על 750,000 שקלים חדשים ואינו עולה על 1,500,000 שקלים חדשים; |
|  |  |  |  | (3) חמישה אחוזים מהכנסתו השנתית של משקיע כאמור או 100,000 שקלים חדשים, לפי הנמוך, ולא יותר מ-20,000 שקלים חדשים בהשקעה בודדת, אם המשקיע הוא בעל הכנסות שנתיות בסכום העולה על מיליון וחצי שקלים חדשים. |
|  |  | גיוס הון מקוון | 44טו. | (א) גיוס הון מקוון יבוצע בדרך של הנפקת מניות; שר האוצר, לפי הצעת הרשות או לאחר התייעצות עימה ובאישור ועדת הכספים של הכנסת רשאי לקבוע כי גיוס הון מקוון יבוצע גם בדרך של מכירת ניירות ערך שאינם מניות, ורשאי הוא לקבוע תנאים והגבלות שיחולו לגבי גיוס הון מקוון בדרך זו. |
|  |  |  |  | (ב) גיוס הון מקוון ייעשה במקביל לגיוס הון ממשקיע מתוחכם, שאינו בעל עניין או נושא משרה בחברה המגייסת, ואינו חברה קשורה לחברה המגייסת, שישקיע בחברה המגייסת עשרה אחוזים לפחות מהסכום שיגויס בצירוף סכום השקעתו. |
|  |  |  |  | (ג) משקיע מתוחכם שמשקיע בחברה מגייסת בגיוס הון כאמור בסעיף קטן (ב), ישקיע בחברה המגייסת באותם התנאים ולפי אותו שווי חברה לפיהם ישקיעו המשקיעים. |
|  |  |  |  | (ד) עד להשלמת גיוס הסכום הכולל שביקשה החברה המגייסת לגייס במסגרת גיוס ההון המקוון (בפרק זה – סכום היעד לגיוס), יוכל משקיע לבטל את התחייבותו להשתתף בגיוס ההון המקוון. |
|  |  | זכויות שתקנה מניה בגיוס הון מקוון | 44טז. | (א) מניה מהסוג שיוצע בגיוס הון מקוון לא תקנה לבעליה זכויות שיפחתו מאלה שתקנה מניה מכל סוג מניות אחר, שיהיה קיים בחברה המגייסת מיד לאחר השלמת גיוס הון מקוון. |
|  |  |  |  | (ב) בעל עניין בחברה מגייסת או משקיע מתוחכם בחברה מגייסת, ימכור מניות של החברה המגייסת, רק אם הודיע על כך למשקיעים, בהודעה ששלח להם בדואר רשום או בהודעה שפירסם בעיתון לפי סעיף 55ב, ונתן למשקיעים כאמור הזדמנות למכור את מניותיהם באותה העסקה, באותם התנאים שבהם הוא מוכר את מניותיו, ובהתאם לחלקם היחסי במניות החברה המגייסת, כך שהיחס בין מספר המניות המוחזקות על ידו למספר המניות המוחזקות בידי ציבור המשקיעים יישמר לאחר המכירה. |
|  |  | גילוי במסגרת גיוס הון מקוון | 44יז. | חברה מגייסת תפרסם באתר לגיוס הון מקוון, בעת ביצוע גיוס הון מקוון, את הפרטים המפורטים להלן: |
|  |  |  |  | (1) מספר טלפון, כתובת דואר אלקטרוני, וכתובת משרדה הרשום של החברה המגייסת; |
|  |  |  |  | (2) דוחות כספיים אחרונים ודוח דירקטוריון אחרון, שהוכנו על ידי החברה המגייסת בהתאם לסעיפים 172 ו-173 לחוק החברות; |
|  |  |  |  | (3) תכנית עסקית של החברה המגייסת; |
|  |  |  |  | (4) תיאור הבעלות ומבנה ההון בחברה המגייסת, לרבות פירוט שמות בעלי השליטה בחברה המגייסת והחזקותיהם בחברה המגייסת; |
|  |  |  |  | (5) שמות נושאי המשרה בחברה המגייסת ותיאור תפקידם בחברה; |
|  |  |  |  | (6) ייעוד סכום הכסף שיגויס במסגרת גיוס ההון המקוון, סכום היעד לגיוס ומחיר המניות המוצעות או השיטה לקביעת מחירן; |
|  |  |  |  | (7) אישור בדבר עמידת החברה המגייסת באחד מהתנאים המנויים בתוספת השמינית; |
|  |  |  |  | (8) זהות המשקיע המתוחכם, ניסיונו בתחום פעילות החברה המגייסת, ושיעור השקעתו בחברה המגייסת מתוך סכום ההשקעה הכולל בחברה במסגרת גיוס ההון המקוון. |
|  |  | גילוי לאחר גיוס הון מקוון | 44יח. | (א) חברה מגייסת, שגייסה הון בגיוס הון מקוון, תחוב בכל חובות הדיווח לפי חוק החברות שבהן חבה חברה פרטית שאינה תאגיד מדווח. |
|  |  |  |  | (ב) חברה מגייסת, שגייסה הון בגיוס הון מקוון, תפרסם באתר האינטרנט שלה את כל הדיווחים אותם היא נדרשת להגיש לרשם החברות בהתאם לחוק החברות. |
|  |  |  |  | (ג) חברה מגייסת, שהתחייבה בטרם גיוס הון מקוון כי מי שישקיע בה במסגרת גיוס ההון המקוון יקבל ממנה לאחר גיוס ההון המקוון דיווחים נוספים, תספק כל דיווח לו התחייבה למשקיעיה, ובמועד לגביו התחייבה. |
|  |  |  |  | (ד) שר האוצר, לפי הצעת הרשות או בהתייעצות עמה ובאישור ועדת הכספים של הכנסת, רשאי לקבוע הוראות לעניין הגילוי לו נדרשת חברה מגייסת שביצעה גיוס הון מקוון.  |
|  |  | חובת רישום חברה לגיוס הון מקוון | 44יט. | (א) לא יפעל אדם כחברה לגיוס הון מקוון אלא אם כן הוא חברה שהתאגדה בישראל והיא עומדת בתנאים הקבועים בפרק זה ונרשמה במרשם שתנהל הרשות (בפרק זה – מרשם חברות לגיוס הון מקוון). |
|  |  |  |  |  |  | (ב) הרשות תרשום במרשם חברות לגיוס הון מקוון חברה שמתקיימים בה כל אלה: |
|  |  |  |  |  |  |  | (1) לחברה מיומנות טכנית ואמצעים מתאימים לצורך הפעלת אתר לגיוס הון מקוון באופן שיבטיח את מהימנות האתר ואבטחת המידע שבו, תוך הגנה על פרטיות המשקיעים; הרשות רשאית לקבוע כללים לצורך בחינת עמידה בתנאי פסקה זו; |
|  |  |  |  |  |  |  | (2) החברה התחייבה כי תעמוד בדרישות המפורטות להלן, ובדרישות נוספות אשר ייקבעו על ידי הרשות לשם שמירה על טובת המשקיעים, בקשר לאתר האינטרנט שיופעל על ידה ושבאמצעותו יבוצע גיוס ההון המקוון; |
|  |  |  |  |  |  |  |  | (3) באתר האינטרנט שיופעל על ידי החברה ושבאמצעותו יבוצע גיוס ההון המקוון יצוינו פרטים אלה: |
|  |  |  |  |  |  |  |  |  | (א) מספר טלפון, כתובת דואר אלקטרוני של החברה לגיוס הון מקוון ופרטים ליצירת קשר במקרה של כשלים טכניים; |
|  |  |  |  |  |  |  |  |  | (ב) שמות נושאי המשרה ובעלי השליטה בחברה; |
|  |  |  |  |  |  |  |  |  | (ג) אזהרה המיידעת את המשקיעים בדבר הסיכונים הכרוכים בהשקעה בגיוס הון מקוון ובסיכונים הכרוכים בהשקעה בהתאם לסוג המיזם של החברה המגייסת, בסיכון לחדלות פירעון של החברה המגייסת ובאפשרות אובדן כספי ההשקעה כולה; משקיעים יתבקשו לאשר באופן פעיל כי קראו את האזהרה וכי הסיכונים שהוצגו מובנים להם, בטרם יתאפשר להם להשקיע באמצעות האתר. |
|  |  |  |  |  |  |  |  | (4) החברה התחייבה לעמוד בדרישות נוספות שייקבעו על ידי שר האוצר, לפי הצעת הרשות או בהתייעצות עמה ובאישור ועדת הכספים של הכנסת, בעניינים המפורטים להלן, ורשאי השר לקבוע תנאים נוספים לעניין: |
|  |  |  |  |  |  |  |  |  | (א) הון עצמי, נכסים נזילים ופיקדון; |
|  |  |  |  |  |  |  |  |  | (ב) ביטוח; |
|  |  |  |  |  |  |  |  |  | (ג) חובות דיווח לרשות. |
|  |  |  |  |  |  | (ג) החברה תעביר את תמורת גיוס ההון המקוון לחברה המגייסת רק לאחר שגויס מלוא סכום היעד לגיוס. |
|  |  |  |  |  |  | (ד) החברה תאפשר לכל משקיע לבטל את התחייבותו להשתתף בגיוס הון מקוון, עד להשלמת גיוס סכום היעד לגיוס במסגרת גיוס ההון המקוון, כאמור בסעיף 44טו(ד). |
|  |  |  |  |  |  | (ה) החברה תוודא שהמשקיעים והחברה המגייסת יעמדו בתנאים ובדרישות הקבועים בחוק זה. |
|  |  |  |  |  |  | (ו) החברה תנקוט אמצעים להבטחת מניעת תרמית והונאה של משקיעים. |
|  |  |  |  |  |  | (ז) על אף הוראות סעיף קטן (ב), הרשות רשאית לסרב לרשום במרשם החברות לגיוס הון מקוון, חברה שמתקיימים לגביה התנאים האמורים באותו סעיף קטן, אם התקיימו נסיבות כאמור לפי סעיף קטן 44כד(ב) שמעידות על פגם במהימנותה של חברה לגיוס הון מקוון, נושא משרה בה או בעל שליטה בה, ובלבד שניתנה לחברה הזדמנות להשמיע את טענותיה. |
|  |  |  |  |  |  | (ח) הרשות רשאית לקבוע מגבלות ביחס לתוקפו של הרישום או להתנות את הרישום בתנאים אחרים לעניין פעילות הגיוס. |
|  |  | חובה לעמוד בדרישות הרישום | 44כ. | חברה לגיוס הון מקוון הרשומה במרשם חברות לגיוס הון מקוון, תעמוד, בכל עת, בתנאים הקבועים בסעיף 44יט(ב).  |
|  |  | איסור פרסום פרט מטעה | 44כא. | (א) חברה מגייסת, לרבות חברה השולטת בה, חברה הנשלטת על ידה וחברה הנשלטת על ידי חברות כאמור, וכל הפועל מטעמן, וכן חברה לגיוס הון מקוון, לא יכללו בפרסומים ובמידע הנמסר מטעמם פרט מטעה. |
|  |  |  |  |  |  | (ב) פורסם פרט מטעה כאמור בסעיף קטן (א), חזקה כי החברה המגייסת הפרה את חובתה לפי סעיף קטן (א) ויראו אותה כאילו ביצעה את ההפרה בעצמה, אלא אם כן הוכיחה כי נקטה את כל האמצעים הסבירים לפקח ולמנוע את ההפרה. |
|  |  | חובת תום לב | 44כב. | חברה מגייסת, לרבות חברה השולטת בה, חברה הנשלטת על ידה וחברה הנשלטת על ידי חברות כאמור, וכל הפועל מטעמן, וחברה לגיוס הון מקוון, ינהגו בתום לב ולא יעשו דבר שיש בו משום ניצול אי ידיעתו או חוסר ניסיונו של משקיע. |
|  |  | אחריות חברה לגיוס הון מקוון וחברה מגייסת | 44כג. | (א) חברה לגיוס הון מקוון וחברה מגייסת אחראיות ביחד ולחוד לנזק שנגרם למשקיע כתוצאה מהפרה של הוראה מהוראות חוק זה על ידן (בסעיף זה – הפרה). |
|  |  |  |  |  |  | (ב) המנהל הכללי של חברה לגיוס הון מקוון או של חברה מגייסת, לפי העניין, חייב לפקח ולנקוט בכל האמצעים הסבירים למניעת הפרה בידי החברה או בידי עובד מעובדיה. |
|  |  |  |  |  |  | (ג) הפרה חברה לגיוס הון מקוון או החברה המגייסת הוראה כאמור בסעיף קטן (א), חזקה כי המנהל הכללי של אותה חברה הפר את חובתו לפי סעיף קטן (ב), והאחריות לפי סעיף קטן (א) תחול גם עליו, אלא אם כן הוכיח כי נקט את כל האמצעים הסבירים כדי למלא את חובתו האמורה. |
|  |  | מחיקה של רישום חברה ממרשם החברות לגיוס מקוון | 44כד. | (א) מצא יושב ראש הרשות כי חדל להתקיים לגבי חברה לגיוס הון מקוון תנאי מהתנאים האמורים בסעיף 44יט(ב), או כי התקיימו נסיבות המנויות לפי סעיף קטן (ב) המעידות על פגם במהימנותה של חברה לגיוס הון מקוון, נושא משרה בה או בעל שליטה בה, וסבר כי היעדר התנאי או הפגם ניתנים לקיום או לתיקון, לפי העניין, רשאי הוא להורות על תיקונם בתוך התקופה שיקבע; לא היו התנאי או הפגם ניתנים לקיום או לתיקון, לפי העניין, או חלפה התקופה שקבע יושב ראש הרשות והתנאי או הפגם לא קוים או לא תוקן, רשאית הרשות, לאחר שנתנה לחברה הזדמנות להשמיע את טענותיה, למחוק את רישומה ממרשם החברות לגיוס הון מקוון.  |
|  |  |  |  | (ב) הרשות תקבע רשימה של נסיבות שיש בהן כדי להעיד על פגם במהימנותה של חברה לגיוס הון מקוון, נושא משרה או בעל שליטה בה; רשימה כאמור תפורסם באתר האינטרנט של הרשות." |
| הוספת תוספת שמינית | 3. | אחרי התוספת השביעית לחוק העיקרי יבוא: |
|  |  | **"תוספת שמינית** |
|  |  | (סעיף 44יג) |
|  |  | **תנאים לפעילות כחברה מגייסת** |
|  |  |  | ׁׁׁׁׁ1. המדען הראשי במשרד הכלכלה העניק לחברה המגייסת הטבות למחקר ופיתוח לפי חוק לעידוד מחקר ופיתוח בתעשייה, התשמ"ד–1984; |
|  |  |  | 2. המדען הראשי במשרד הכלכלה העניק לחברה אישור כי היא הוציאה הוצאות לשם מחקר ופיתוח, בהתאם לסעיף 20א לפקודת מס הכנסה [נוסח חדש], התשכ"א–1961[[2]](#footnote-3); |
|  |  |  | 3. מרכז טיפוח יזמות (מט"י) או מוקד שטח, שמקבל את עיקר מימונו מהסוכנות לעסקים קטנים ובינוניים במשרד הכלכלה, העניק לחברה המלצה למענק או להלוואה מקרן המיועדת לסיוע לעסקים קטנים ובינוניים; |
|  |  |  | 4. מנהל מרכז טיפוח יזמות (מט"י) או מוקד שטח, המקבל את עיקר מימונו מהסוכנות לעסקים קטנים ובינוניים במשרד הכלכלה, אישר בכתב כי החברה עומדת בתנאי סף, שתקבע הסוכנות לעסקים קטנים ובינוניים במשרד הכלכלה, לביצוע גיוס הון מקוון. |
|  |  |  | 5. החברה קיבלה הטבות מקרן סיוע ליצואנים במינהל סחר חוץ במשרד הכלכלה." |

דברי הסבר

בעיה אופיינית עמה מתמודדות חברות קטנות ובינוניות בתחילת דרכן (בין אם מדובר בחברות עתירות סיכון, דוגמת חברות הזנק ("סטארט-אפ"), ובין אם מדובר בעסקים קטנים או בינוניים) היא הקושי לגייס הון, החיוני להן לשם הרחבת פעילותן, ובכלל זה לשם העסקת עובדים נוספים. חברות אלה, עקב היותן בתחילת דרכן ובשל היקף פעילותן המצומצם בראשית דרכן, מתקשות לגייס הון בדרך של קבלת הלוואה מבנקים או מגופים מוסדיים, או בדרך של גיוס הון משמעותי ממשקיע בודד. נוסף על כך, גיוס הון באמצעות הצעה לציבור אינו אפשרות ריאלית עבור חברות אלה, כיוון שהצעה לציבור כרוכה, בהתאם לדיני ניירות ערך ודיני החברות, בהשקעת משאבים ניכרים ובעמידה בדרישות רגולטוריות רבות.

על מדינת ישראל, שנהנית מכלכלה דינמית שזיכתה אותה בכינוי המחמיא "אומת הסטארט-אפ", לתמרץ יזמות צעירה וחדשנית, וליצור תנאים שיהפכו את המשק הישראלי לקרקע פורייה לצמיחת מיזמים ופיתוחים חדשניים, דבר שיתרום להגברת הצמיחה והתעסוקה במשק הישראלי, וימנע מעבר של עסקים אל מחוץ למדינת ישראל. תנאים אלו ייווצרו על ידי מתן פתרונות מימון אלטרנטיביים לחברות קטנות ובינוניות שלא יכולות לגייס הון בדרך של הצעה לציבור.

לאור האמור, מטרת הצעת חוק זו, בדומה לחוק האמריקאי(JOBS Act) Jumpstart Our Business Startups Act, היא לאפשר לחברות שניירות הערך שלהן לא הוצעו לציבור ושאינן נסחרות בבורסה לניירות ערך בישראל או בבורסה בחו"ל, לרתום בקלות ובמהירות יחסית משקיעים מקרב הציבור הרחב, על ידי שימוש באמצעים מקוונים לגיוס הון – אתר אינטרנט המפגיש בין חברות מגייסות לבין משקיעים פוטנציאליים, תוך החלת מגבלות סטטוטוריות ורגולטוריות, שיגנו על משקיעים מפני חשיפה לסיכונים.

הצעת החוק יוצרת סביבת השקעה מפוקחת, בין היתר, על ידי הסדרת מרשם של חברות לגיוס הון מקוון ברשות ניירות ערך, הסדרת דרישות טכנולוגיות אשר יאפשרו אבטחת מידע של פרטיהם של משקיעים וצמצום האפשרות לשימוש באתר האינטרנט לגיוס הון מקוון לצורכי תרמית והונאת משקיעים. כמו כן, הן חברות לגיוס הון מקוון והן חברות מגייסות יהיו אחראיות בגין מסירת פרטים אשר יש בהם כדי להטעות את המשקיעים. אתר לגיוס הון מקוון יספק למשקיעים הפוטנציאלים גישה למידע אודות החברה המגייסת, אשר יאפשר קבלת החלטת השקעה מושכלת, וכן יכלול אזהרה בדבר הסיכונים הכרוכים באופן השקעה מעין זה, וכן בדבר הסיכונים הייחודיים לחברה המגייסת.

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ד באדר א' התשע"ד – 24.2.14

1. ס"ח התשכ"ח, עמ' 234. [↑](#footnote-ref-2)
2. דיני מדינת ישראל, נוסח חדש 6, עמ' 120. [↑](#footnote-ref-3)